Imuteiden gammakuvaus

Sinulle on varattu imuteiden gammakuvaus. Tutkimuksella selvitetään radioaktiivisen merkkiaineen (radiolääke) avulla imusuoniston sairauksia ja imunesteiden vapaata kulkua. Kuvaus tehdään gammakameralla.

Tutkimukseen valmistautuminen

* Varaa tutkimukseen aikaa 3–4 tuntia.
* Tutkimuspäivänä voit syödä, juoda ja ottaa lääkkeesi tavalliseen tapaan.
* Kerro meille ennen tutkimuksen alkua, jos olet **yliherkkä albumiinivalmisteelle**.

**Naisille**

Fertiili-ikäisen naisen tutkimus tehdään 10 päivän kuluessa kuukautisten alkamisesta. Kuukautisten ajankohdasta ei tarvitse välittää, mikäli sinulla on käytössä luotettava ehkäisymenetelmä (e-pillerit, -kapseli, -rengas, -laastari, -kierukka tai sterilisaatio). Kondomia emme pidä luotettavana ehkäisymenetelmänä. Raskaana olevalle tutkimusta ei yleensä tehdä. Raskaustesti antaa luotettavan tuloksen vasta, jos kuukautiset ovat myöhässä.

Radiolääkettä siirtyy äidinmaitoon. Pidä radiolääkkeen saamisen jälkeen imetyksessä vähintään 12 tunnin tauko. Tauon aikana talteen otettu maito kaadetaan viemäriin.

Tutkimuksen suorittaminen

* Lääkäri ruiskuttaa radiolääkkeen tutkittaviin raajoihin ihon alle tai ihon sisäisesti yläraajoissa 1–2 sormien väliin tai alaraajoissa isonvarpaan ja toisen varpaan väliin.
* Kuvauksen aikana makaat selälläsi liikkumatta ja gammakamera kuvaa läheltä kehoasi edestäpäin.
* Kuvaus aloitetaan heti injektion jälkeen ja jatketaan noin 1,5 tunnin ajan.
* Tarvittaessa kuvataan vielä 3 tunnin kuluttua injektiosta, jolloin kuvaus kestää noin puoli tuntia.
* Kuvauksien välisen tauon aikana voit halutessasi poistua isotooppiosastolta.

Tutkimuksen jälkeen huomioitavaa

Radiolääke ei vaikuta vointiisi ja häviää elimistöstä vuorokauden kuluessa. Radiolääke lähettää jonkin verran säteilyä lähiympäristöösi vuorokauden ajan. Muille ihmisille aiheutuva säteilyannos on kuitenkin niin pieni, ettei mitään varotoimia esim. perheenjäsenille tarvita.

Vastauksen tutkimuksesta saat hoitavalta lääkäriltä.

Yhteystiedot

Ilmoittaudu Isotooppiosastolle**,** Kajaanintie 50, sisäänkäynti S, sijainti S6, 2. kerros. Isotooppiosasto on lähes käytävän perällä tai Kiviharjuntie 9, sisäänkäynti G tai H, seuraa opastetta S ja sen jälkeen S6.

Tarkempia tietoja tutkimuksesta saat numerosta 040 1344566 arkisin klo 12:00–14.00.